b'\n_START_ARTICLE_\nBitka za Dien Bien Phu\n_START_SECTION_\nDogajanje\n_START_PARAGRAPH_\nZaradi porazov v Indokini in gro\xc5\xbenje da Giap prodre preko Laosa, so se francoski voja\xc5\xa1ki teoretiki odlo\xc4\x8dili, da potrebujejo mo\xc4\x8dno opori\xc5\xa1\xc4\x8de, ki bo predstavljala mo\xc4\x8dno obrambno to\xc4\x8dko in hkrati izhodi\xc5\xa1\xc4\x8de za francoske voja\xc5\xa1ke operacije. Izbrali so dolino pri Dien Bien Phuju, ki je bila \xc5\xa1iroka med 6-10 km in jo je okro\xc5\xbeal obro\xc4\x8d hribov. Ti hribi pa so bili obdani z grebeni gora, ki so omogo\xc4\x8dali obrambo z oddaljenih hribov. Leta 1922 je bila v kotlini zgrajena pristajalna steza, ki pa je bila 1954 neuporabna, saj je bila kotlina v rokah Viet-Minha.\n_START_SECTION_\nOpori\xc5\xa1\xc4\x8de\n_START_PARAGRAPH_\n20. novembra 1953 se je pri\xc4\x8dela Operacija Kastor; v dolino okoli Dien Bien Phuja je izsko\xc4\x8dilo ali pristalo 4.195 francoskih vojakov v teku treh dni. Prvi dan so zna\xc5\xa1ale francoske \xc5\xbertve: 15 mrtvih in 34 ranjenih v boju ter 1 umrl in 13 po\xc5\xa1kodovanih med desantom. Med temi hribi so izravnali teren za dve pristajalni stezi ter vrhove osmih najbolj primernih hribov spremenili v velike obrambne to\xc4\x8dke, ki so jih poimenovali z \xc5\xbeenskimi imeni (od S proti J: Gabrielle, Anne-Marie, Beatrice, Huguette, Dominique, Eliane, Claudine in Isabelle). Vsak hrib je predstavljal samostojno to\xc4\x8dko znotraj obrambnega obro\xc4\x8da kotline (Isabelle je bila najbolj osamljena postojanka (oddaljena 5 km od Eliane) in hkrati sede\xc5\xbe poveljnika); vsako od osmih opori\xc5\xa1\xc4\x8d je bilo razdeljeno na manj\xc5\xa1e obrambne to\xc4\x8dke po okoli\xc5\xa1kih hribih._NEWLINE_\xc5\xbde 22. novembra 1953 je bil usposobljena prva pristajalna steza, tako da so za\xc4\x8dela pristajati transportna letala, ki so dova\xc5\xbeala okrepitve, oro\xc5\xbeje in opremo; med drugim so pripeljali 510 t materiala za utrjevanje pristajalnih stez, 10 tankov M24 Chaffee (bili so razstavljeni med transportom in nato sestavljeni v Dien Bien Phuju), 145 t bode\xc4\x8de \xc5\xbeice,...\n_START_SECTION_\nBitka\n_START_PARAGRAPH_\nNekaj dni pred za\xc4\x8detkom bitke je Viet-Minh evakuiral prebivalstvo iz doline._NEWLINE_Bitka se je za\xc4\x8dela popoldne 13. marca 1954 s silovitim artilerijskim obstreljevanjem, predvsem na to\xc4\x8dki Beatrice in Gabrielle. Obstreljevanje je trajalo celo no\xc4\x8d, med katero so Vietnamci izstrelili skoraj 9.000 granat. Posledica tega je bil padec Beatrice, saj so \xc5\xa1tirje najvi\xc5\xa1ji \xc4\x8dastniki, zadol\xc5\xbeeni za obrambo, padli \xc5\xbee na za\xc4\x8detku obstreljevanja, ko sta dve granati zadeli poveljni\xc5\xa1ki bunker. Poleg tega je bila posadka postojanke oslabljena, saj je bilo 67 vojakov (od skupno 517) 3. bataljona 13. polbrigade francoske tujske legije v osrednjem obrambnem podro\xc4\x8dju in se niso mogli vrniti. _NEWLINE_14. marca je 5. vietnamski padalski bataljon izvedel padalski desant v Dien Bien Phu in tako okrepil obrambo kotline._NEWLINE_Popoldne je za\xc4\x8dela artilerija Viet-Minha obstreljevati Gabrielle, ki so jo branili al\xc5\xbeirski strelci. Ob 20.00 so Vietnamci izvedli pehotni napad, s katerim so uspeli do 2.30 naslednjega dne ustvarili mosti\xc5\xa1\xc4\x8de na severno-vzhodnem pobo\xc4\x8dju. Ob 5.00 uri zjutraj je obramba kapitulirala, saj je bila ve\xc4\x8dina branilcev mrtvih ali hudo ranjenih. Poznej\xc5\xa1i francoski protinapad istega dne za ponovno osvojitev Gabrielle je bil neuspe\xc5\xa1en._NEWLINE_16. marca je 6. kolonialni padalski bataljon izvedel zra\xc4\x8dni desant in okrepil obrambo. Polkovnik Charles Piroth, artilerijski poveljnik Dien Bien Phuja je storil samomor, saj ni mogel prepre\xc4\x8diti napadov z artilerijsko zaporo, kot je obljubil._NEWLINE_18. marca je 3. tajski bataljon zapustil svoje polo\xc5\xbeaje na Anne-Marie in dezertiral, pri \xc4\x8demer je Vietnamcem prepustil vso oro\xc5\xbeje in opremo. S tem je padla severna obramba doline in tako so enote Viet-Minha prodrle v kotlino. Za\xc4\x8deli so obstreljevati pristajalno stezo (in s tem ovirali evakuacijo ranjencev) in kopati strelske jarke proti drugim to\xc4\x8dkam. Strelske jarke so gradili v obliki razvejanih tipalk, ki so omogo\xc4\x8dale pristop in nadaljnjo infiltracijo v obrambni sistem._NEWLINE_Deli 35. zra\xc4\x8dnoprevoznega artilerijskega polka so 22. marca izvedli padalski desant kot okrepitev. Zaradi vse huj\xc5\xa1ega artilerijskega obstreljevanje in protiletalskega streljanja so postali dnevni desanti in pristanki letal in helikopterjev zelo ogro\xc5\xbeeni in so od tega dne naprej so izvajali le no\xc4\x8dne. Zadnji helikopter, ki je zapustil Dien Bien Phu, je bil sestreljen med vzletom 23. marca._NEWLINE_Zadnja evakuacija ranjencev je bila opravljena 26. marca, saj sta bili pristajalni stezi preve\xc4\x8d po\xc5\xa1kodovani in nenehno pod ognjem._NEWLINE_Zadnje letalo je pristalo 28. marca, a je bilo po\xc5\xa1kodovano in ni moglo ve\xc4\x8d vzleteti (v Dien Bien Phuju ostane tudi medicinska sestra Geneviere de Galard, ki do konca pomaga ranjencem)._NEWLINE_Istega dne so Francozi spro\xc5\xbeili napad na vietnamske protiletalske polo\xc5\xbeaje. Napad je uspel, a za visoko ceno (20 padlih, od tega 2 \xc4\x8dastnika, in 76 ranjenih, od tega 5 \xc4\x8dastnikov), medtem ko so Vietnamci izgubili okoli 350 padlih, 1000 ranjenih, 40 ujetih vojakov ter 17 mitraljezov, 2 bazuki, 14 juri\xc5\xa1nih pu\xc5\xa1k, 100 pu\xc5\xa1k,..._NEWLINE_Francozi so 31. marca ponovno zasedli polo\xc5\xbeaje Dominique 2 in Eliane 1, toda zaradi premajhnega \xc5\xa1tevila so morali oba polo\xc5\xbeaja zapustitit \xc5\xa1e istega dne. Hkrati so Vietnamci za\xc4\x8deli napad na Huguettes._NEWLINE_2. aprila so 2. bataljon 1. kolonialnega padalskega polka in deli Zra\xc4\x8dnoprevoznega polka lahke artilerije izvedli padalski desant._NEWLINE_6. aprila so Vietnamci prenehali s frontalnimi napadi (ki so neuspe\xc5\xa1ni s hudimi izgubami), toda povezava z Isabelle je bila pretrgana. Ponovno se je pri\xc4\x8delo kopanje strelskih jarkov in artilerijsko obstreljevanje, saj so hoteli po\xc4\x8dasi iz\xc4\x8drpati francoske branilce._NEWLINE_Med 9. in 11. aprilom je pristal \xc5\xa1e \xc4\x8detrti padalski bataljon in sicer 2. padalski bataljon Francoske tujske legije._NEWLINE_2. padalski bataljon Francoske tujske legije je 23. aprila izvedel protinapad z namenom ponovno zavzeti Huguette 1, a so bili zavrnjeni._NEWLINE_Zadnje dni aprila je nad dolino pri\xc5\xa1el monsun, ki je prizadel slabo utrjene fortifikacije, voda je zalivala jarke, bunkerje in podzemne bolni\xc5\xa1nice, odna\xc5\xa1ala strehe in zemljo na njih. Zaradi tak\xc5\xa1nih vremenskih razmer so bili vsi poleti odpovedani in s tem tudi pomo\xc4\x8d obkoljeni posadki. _NEWLINE_V \xc5\xa1tirih dneh (med 2. in 5. majem) je 388 vojakov 1. kolonialnega padalskega polka sko\xc4\x8dilo v Dien Bien Phu; to so bile tudi zadnje francoske rezerve. Piloti transportnih letal so imeli velike te\xc5\xbeave pri iskanju dosko\xc4\x8dnih con, saj se je ozemlje pod francoskim nadzorom vztrajno kr\xc4\x8dilo, monsun je onemogo\xc4\x8dal vidljivost ter mo\xc4\x8dno protiletalsko streljanje._NEWLINE_4. maja je nad Dien Bien Phujem divjalo mo\xc4\x8dno medsebojno artilerijsko obstreljevanje; na vietnamski strani so se pojavile tudi Stalinove orgle, ki so imele grozljiv u\xc4\x8dinek na razmo\xc4\x8deno zemljo in slabo utrjene fortifikacije._NEWLINE_Od 14. marca do 6. maja je v Dien Bien Phu sko\xc4\x8dilo 4306 vojakov, od katerih jih je 709 sko\xc4\x8dilo prvi\xc4\x8d. Vsi so bili prostovoljci, mnogi med njimi Vietnamci, ki so se borili na francoski strani. Tega dne so odvrgli tudi najve\xc4\x8djo koli\xc4\x8dino voja\xc5\xa1ke opreme in zalog (196 t); veliko padal je pristalo na vietnamski strani. Vojno letalstvo je hkrati izvedlo bombardiranje vietnamskih polo\xc5\xbeajev._NEWLINE_Ob 21.00 se je za\xc4\x8del splo\xc5\xa1ni napad na vse preostale postojanke, ki so odgovorile z vso mo\xc4\x8djo. Isabelle je izgubila vse minomete, razen enega. Imeli so \xc5\xa1e 2000 granat kalibra 105\xc2\xa0mm, toda le en top tega kalibra._NEWLINE_Ob 22.00 uri so Vietnamci spro\xc5\xbeili eno tono TNT-ja, ki so ga podtaknili pod Eliane 2. Eksploziv ni eskplodiral popolnoma; pre\xc5\xbeiveli branitelji so nadaljevali boj, toda kmalu so se morali umakniti na Eliane 4._NEWLINE_7. maja je monsun ponehal in v kotlini se je zjasnilo. Francoski in vietnamski polo\xc5\xbeaji so bili prepleteni. Ob zori sta padla Dominique in Eliane. Ob 7.00 uri se je pri\xc4\x8del napad na Eliane 1, ki je padel ob 10.00-ih._NEWLINE_Ob 17.00 uri je bilo razgla\xc5\xa1eno premirje. Ko so uni\xc4\x8dili vso oboro\xc5\xbeitev in opremo, se je poveljnik Dien Bien Phuja predal. Nadaljevala se je bitka za Isabelle. Pono\xc4\x8di je ve\xc4\x8dina sposobnih vojakov izvedla operacijo Albatros - prebitje vietnamskih polo\xc5\xbeajev in beg v pragozd. Ve\xc4\x8dina vojakov je bila ujetih oz. ubitih, le pe\xc5\xa1\xc4\x8dica jih je po tednih prebijanja skozi d\xc5\xbeunglo pri\xc5\xa1la do francoskih polo\xc5\xbeajev._NEWLINE_8. maja ob 1.00 uri zjutraj so predali polo\xc5\xbeaj Isabelle in s tem se je bitka za Dien Bien Phu kon\xc4\x8dala.\n_START_SECTION_\nPosledice\n_START_PARAGRAPH_\nOd 21.996 vojakov, ki so sodelovali na francoski strani, je bilo 10.998 ujetih, 7.708 padlih ali pogre\xc5\xa1anih in 3.290 pre\xc5\xbeivelih._NEWLINE_To je bila najve\xc4\x8dja zmaga Viet-Minha, ki je pripomogla k hitrej\xc5\xa1emu premirju (\xc5\xbdenevska konferenca 1954) in posledi\xc4\x8dno k umiku Francije kot kolonialne sile iz tega dela sveta.'